Nedbank 9% hoër ná nuus oor sterk wins | Netwerk24
Deur Nellie Brand-Jonker 05 Augustus 2021 12:41
Nedbank se aandeelprys het Donderdagoggend met 9% opgeskiet ná 'n baie positiewe handelsverklaring wat hy Woensdag ná die marksluiting uitgereik het.
Dit was die grootste styging Donderdagoggend op die JSE se indeks van top40-aandele. Nedbank het in 'n stadium teen R188,16 verhandel, 'n hoogtepunt vir die jaar.
Nedbank se wins vir die ses maande tot einde Junie gaan skerp styg. Foto: Getty Images
Nedbank sê in die handelsoorsig vir die halfjaar tot einde Junie hy is nou redelik seker sy wesensverdienste per aandeel gaan met tussen 145% en 150% styg vergeleke met die ooreenstemmende tydperk 'n jaar gelede.
Die verdienste per aandeel sal na verwagting met tussen 297% en 302% styg.
In die vorige handelsoorsig, wat op 23 Junie uitgereik is, was die verwagting dat dié syfers "met meer as 100%" sou styg.
Nedbank se syfers vir die ooreenstemmende halfjaar verlede jaar – die halfjaar waarin die koronavirus-pandemie die land getref het – het gewys hoe skerp slegte skuld onder sy kliënte gestyg het. Sy wins het skerp gedaal weens 'n wesenlike verhoging in afskrywings, maar hy het winsgewend gebly.
Nedbank het nie in die vorige boekjaar 'n tussentydse of slotdividend verklaar nie.
Hy het in Maart met die uitreiking van sy jaarresultate gesê hy verwag om dividendbetalings in die halfjaar te hervat.